text: Mand dræbt på motorvejen
  26 marts 2011 kl. 13.13
  Tysk bilist er omkommet ved ulykke på den sønderjyske motorvej ved Kolding lørdag over middag.
  En soloulykke på den sønderjyske motorvej har kostet en tysk mand livet, oplyser politiet.
  Ulykken er sket lørdag lidt før klokken 13 i nordgående retning syd for Kolding. Cirka 400 meter før afkørslen til Kolding Syd gik det galt for en bil med et tysk ægtepar.
  Manden blev dræbt, mens kvinden slap med livet i behold. I første omgang forlød det, at hun var i livsfare, men senere så det ud til, at hun alligevel ikke var kommet så slemt til skade. Ved ulykken kørte manden af ukendte årsager ud i autoværnet.
  Andre biler var ikke involveret i hændelsen, oplyser vagtchefen ved Sydøstjyllands Politi.
  